望黄山詞
作者：陳炳
朝代：宋

paragraphs: 望黄山兮峨峨，見接天以葱青。
紛羣峰兮怪奇，眩百變兮幽明。
朱砂湯兮山椒，下白龍兮甚靈。
襲深潭兮百尺，夜有光兮晶熒。
山中泉兮娛嬉，坐蛇虺兮隠形。
歲徂夏兮不雨，農失望兮麕驚。
禾稼鬰兮滿野，垂槁死兮無成。
訴哀恫兮神祠，牲豆陳兮芬馨。
巫誇詡兮後先，龍跧處兮皇寧。
合歸雲兮九霄，麾雷公兮震霆。
前豐隆兮戒路，叱雨師兮建瓴。
予朅來兮江東，元礱竅兮儲瓶。
井邑荒兮窮谷，門兩版兮常扃。
汎襏襫兮良勤，幾視日兮占星。
粟升斗兮莫飽，將填壑兮鰥煢。
官吾卑兮何求，職水旱兮憂矜。
願時以雲兮又以雨，黄之田兮世世可耕。